FI Euroopan unionin virallinen lehti CE 88/370

(2004/C 88 E/0376)

KIRJALLINEN KYSYMYS E-1751/03

esittäjä(t): José Ribeiro e Castro (UEN) komissiolle

(27. toukokuuta 2003)

Aihe: Venezuela — työttömyys ja kansanäänestys

Venezuelan tiedotusvälineiden välittämien uutisten mukaan maan työttömyysaste on noussut 22,6 prosenttiin, ja viime vuonna 792 811 henkilöä menetti työpaikkansa.

Uutistapahtumiin liittyy maassa vallitseva poliittisesti ratkaisematon tilanne sekä presidentti Chávezin tukijoiden ja opposition välinen kärjistynyt yhteiskunnallinen ilmapiiri. On olemassa merkkejä siitä, että itse presidentti yrittäisi eri tavoin estää virka-asemaansa koskevan kansanäänestyksen järjestämisen.

Euroopan parlamentin 13. helmikuuta 2003 antama päätöslauselma huomioon ottaen kysyn komissiolta seuraavaa:

— Mitä tietoja komissiolla on Venezuelan poliittisesta, yhteiskunnallisesta ja taloudellisesta tilanteesta?

— Minkälaista kehitystä komissio arvelee tapahtuvan keskipitkällä/pitkällä aikavälillä?

— Onko komissio tarkkaillut jollakin tavalla Venezuelan kriisin vaikutuksia EU:n jäsenvaltioista peräisin oleviin siirtolaisyhteisöihin?

— Harkitseeko komissio mahdollisuutta myöntää tukea EU:n jäsenvaltioiden kansalaisille ja heidän jälkeläisilleen, jos tilanne pahenee?

— Mitä tietoja komissiolla on Venezuelan presidentin ja hänen hallituksensa toimista, jotka koskevat kumoavan kansanäänestyksen järjestämiseen tarvittavien asianmukaisten olosuhteiden luomista?

Christopher Patteriin komission puolesta antama vastaus

(10. heinäkuuta 2003)

Venezuelan poliittinen tilanne on edelleen epävakaa, sillä yhteiskunta on jakautunut syvästi hallituksen kannattajiin ja vastustajiin. Hallituksen ja opposition edustajat allekirjoittivat 29. toukokuuta 2003 sopimuksen, jonka kolme pääkohtaa sisältyvät neuvottelujen asialistaan: vaaliratkaisun tukeminen, huhtikuun 2002 tapahtumien tutkiminen ja siviiliväestön riisuminen aseista. Tämän sopimuksen tarkoitus on antaa mahdollisuus peruslaissa määrätylle kansanäänestykselle ja siten edesauttaa perustuslain mukaista, rauhanomaista ja demokraattista, vaalien kautta tehtävää ratkaisua, jota kansainvälinen yhteisö, myös unioni, on vaatinut.

On vaikea ennustaa, millaiseksi Venezuelan tilanne kehittyy. Seuraavaksi nimitetään viisi jäsentä kansalliseen vaalineuvostoon kansalliskokouksessa, jossa ei luultavasti päästä helposti yhteispäätökseen. On epäselvää, ovatko opposition keräämät allekirjoitukset, joilla se helmikuussa yritti ajaa ei-sitovaa kansanäänestystä virassa istuvaa presidentti Chávezia vastaan, kansallisen vaalineuvoston mukaan päteviä, sitten kun se perustetaan. Jos näin ei ole, opposition on yritettävä kerätä uudelleen tarvittavat allekirjoitukset kansanäänestyksen pitämistä varten. Uuden kansallisen vaalineuvoston tulee vahvistaa allekirjoitukset ja todeta, että ne muodostavat oikean prosenttimäärän (toisin sanoen vähintään 20 prosenttia rekisteröidyistä äänestäjistä). Presidentti Chávez on ilmoittanut noudattavansa perustuslain 72 artiklaa ja sopimusta. Hän vaatii, että kansanäänestystä ei rajoitettaisi ainoastaan presidenttiin, vaan että sillä valittaisiin myös muut viranomaiset. Vaalien käynnistäminen aikaisin on presidentti Chávezin toinen mahdollisuus.

Samanaikaisesti talous kärsii vakavasta kriisistä, jolla on huomattavia sosiaalisia vaikutuksia. Vuodelle 2003 tehdyn ennusteen mukaan taloudellinen taantuma on 15 prosentin luokkaa ja työttömyys, joka tällä hetkellä on noin 20 prosenttia, kasvaa.

Komissio seuraa tarkasti poliittista tilannetta. Se on tukenut täysipainoisesti Amerikan maiden järjestöä (OAS) ja kolmen osapuolen työryhmää yhdessä YK:n kehitysohjelman (UNDP) kanssa. Se on myös tukenut Carter Centrea ja Venezuelan ystävien ryhmää niiden pyrkimyksissä helpottaa kansallista vuoronpuhelua. Useissa julistuksissa unioni on korostanut rauhanomaisen, demokraattisen, perustuslainmukaisen ja vaalien kautta tehtävän ratkaisun tarvetta. Viimeisimmässä julistuksessaan 5. kesäkuuta 2003 unioni kiittää Venezuelan hallitusta ja oppositiota 29. toukokuuta 2003 solmitusta poliittisesta sopimuksesta ja kehottaa kaikkia osapuolia viipymättä etenemään sopimuksen täytäntöönpanon edellyttämiin toimiin. Unioni myös korostaa olevansa valmis avustamaan sopimuksen täytäntöönpanossa.

Vastavetona tämänhetkiseen kriisiin komissio on sitoutunut hankkeeseen, jossa se avustaa Amerikan maiden järjestöä tämän pyrkimyksissä panna täytäntöön mahdolliset sopimukset, jotka järjestön välittämään vuoropuheluun osallistuvat kumppanit ovat solmineet. Hanke, jonka kustannukset ovat 600 000 euroa, muodostuu sopimuksen kolmesta osasta: vaalien avulla saavutettavan ratkaisun tukeminen, huhtikuun 2002 tapahtuminen tutkiminen ja siviiliväestön riisuminen aseista. Lisäksi Venezuela on listattu maihin, joita komissio ehdottaa vaalitarkkailun ensisijaisiksi kohteiksi, jos neuvoa-antava kansanäänestys toteutetaan. Lopullinen päätös tarkkailijavaltuuskunnan lähettämisestä vaaleihin perustuisi esikartoitukseen, jolla arvioitaisiin, olisiko Euroopan unionin tarkkailu suositeltavaa, hyödyllistä ja mahdollista toteuttaa. Esikartoitusta koskeva päätös tehdään heti, kun vaalien kulku selkenee.

Unionin tasolla ei ole tehty erityisiä toimia Venezuelassa olevien unionin kansalaisten suojelemiseksi. Jäsenmaat, joista he ovat kotoisin, takaavat heidän turvaamisensa ja tukemisensa yleisen käytännön mukaan.